สังคมข่าวหุ้น
*กนง.ไม่หนุนลดดอก
23 มิ.ย. 2564

*กนง.ไม่หนุนลดดอก
*การประชุมคณะกรรมการนโยบายการเงิน หรือ กนง.วานนี้ ส่งสัญญาณบวกต่อหุ้นกลุ่มสถาบันการเงิน โดยกนง.ไม่เห็นด้วยต่อนโยบายลดดอกเบี้ยเพื่อแก้ไขปัญหากลุ่มธุรกิจที่รับผลกระทบโควิด และยังคงอัตราดอกนโยบายไว้ที่ 0.5% เช่นเดิม ขณะที่สถานการณ์แพร่ระบาดไวรัสโควิดยังไม่มีทีท่าว่าจะลดลงเร็ว ๆ นี้ ส่วนวันนี้ม็อบนัดชุมนุมหลายจุด พร้อมจับตาตัวเลขส่งออกเดือน พ.ค. คาดว่าจะโตไม่ต่ำกว่า 40% แนวรับ 1,580 แนวต้าน 1,610 จุด
*RATCH ร่วงหนักวานนี้ หลังประกาศเพิ่มทุน จาก 14,500,000,000 บาท เป็น 22,192,307,700 บาท โดยการออกหุ้นสามัญที่ออกใหม่จำนวน 769,230,770 หุ้น มูลค่าที่ตราไว้หุ้นละ 10 บาท จัดสรรหุ้นเพิ่มทุนให้แก่ผู้ถือหุ้นเดิมตามสัดส่วนการถือหุ้น อัตราส่วนไม่ต่ำกว่า 1.885 หุ้นต่อ 1 หุ้นสามัญที่ออกใหม่ ด้านกิจจา ศรีพัฑฒางกุระ กรรมการผู้จัดการใหญ่ ราช กรุ๊ป เผยบริษัท อาร์เอช อินเตอร์เนชั่นแนล (สิงคโปร์) คอเปอร์เรชั่น จำกัด หรือ RHIS บริษัทย่อยทางอ้อมที่บริษัทถือหุ้นทั้งจำนวน ได้ลงนามสัญญาซื้อขายหุ้นสามัญของกลุ่มบริษัทที่ดำเนินกิจการโรงไฟฟ้าพลังความร้อน โดยใช้ถ่านหินเป็นเชื้อเพลิง ขนาดกำลังผลิต 2,045 เมกะวัตต์
*สันติสุข คล่องใช้ยา ประธานเจ้าหน้าที่บริหารสายการบินไทยแอร์เอเชีย เริ่มเห็นสัญญาณที่ดีทั้งจากนโยบายรัฐในการเปิดโมเดลภูเก็ตแซนด์บ็อกซ์รับนักท่องเที่ยวที่ฉีดวัคซีนแล้วเดินทางเข้ามาใช้จ่ายกระตุ้นเศรษฐกิจ รวมทั้งการผ่อนคลายมาตรการข้อจำกัดต่าง ๆ ทำให้ประชาชนมั่นใจและวางแผนการเดินทางภายในประเทศมากขึ้น โดยตั้งแต่เดือนกรกฎาคมเป็นต้นไป แอร์เอเชียประเมินว่าจะสามารถเพิ่มความถี่บินในทุกเส้นทาง เพื่อรองรับความต้องการเดินทางที่มากขึ้นได้อย่างต่อเนื่อง
*โปรเอ็น คอร์ป (PROEN) ลงนามสัญญาซื้อขายคอมพิวเตอร์ในโครงการปรับปรุงประสิทธิภาพระบบเครือข่ายหลักสำหรับศูนย์คอมพิวเตอร์ กรมศุลกากร มูลค่ารวม 69.88 ล้านบาท “กิตติพันธ์ ศรีบัวเอี่ยม” ซีอีโอ มั่นใจช่วยดันแบ็กล็อก ประเภทงานโครงการเพิ่มขึ้นแตะ 175 ล้านบาท ทยอยรับรู้รายได้ต่อเนื่อง เดินหน้าขยายธุรกิจ เน้นด้านเทคโนโลยีสร้างรายได้ประจำ ลุยต่อยอดศึกษาพัฒนาธุรกิจใหม่
*บมจ.เอสทีพี แอนด์ ไอ (STPI) ตั้งบริษัทย่อยแห่งใหม่เป็นที่เรียบร้อยแล้ว เมื่อวันที่ 22 มิถุนายน 2564 ถือหุ้นโดยบริษัท ร้อยละ 100  ด้วยทุนจดทะเบียนเริ่มต้น 5 ล้านบาท จากเงินทุนหมุนเวียนของบริษัท ซึ่งมีวัตถุประสงค์เพื่อเป็นการขยายขอบเขตการลงทุนเพื่อรองรับการเติบโตของตลาดที่เกี่ยวข้องกับผลิตภัณฑ์จากกัญชง และกระจายความเสี่ยงของการดำเนินงานของบริษัท
*นรุตม์ เจียรสนอง รองประธานเจ้าหน้าที่บริหารฝ่ายการตลาด บริษัท เมเจอร์ ซีนีเพล็กซ์ กรุ๊ป จำกัด (มหาชน) ร่วมกับ ลสา โสภณพนิช ผู้อำนวยการ ธุรกิจนายหน้า บริษัท กรุงเทพประกันภัย จำกัด (มหาชน) ให้ความสำคัญสูงสุดกับการดูแลพนักงานในเครือเมเจอร์ ซีนีเพล็กซ์ กรุ๊ป โดยส่งมอบความคุ้มครองการเจ็บป่วยจากการติดเชื้อไวรัสโคโรนา ทำประกันภัยโควิด คอมพลีท กลุ่ม มอบให้ฟรี แก่พนักงานในเครือเมเจอร์ ซีนีเพล็กซ์ กรุ๊ป
*ติยาภรณ์ วนโกสุม กรรมการผู้จัดการ บมจ.เค.ดับบลิว.เม็ททัล เวิร์ค (KWM) ปรับเป้ารายได้ปีนี้ขึ้นเป็นเติบโต 40% จากเดิมคาดโต 15% จากปีก่อนที่มีรายได้ 355 ล้านบาท หลังยอดขายสินค้าเครื่องจักรและอุปกรณ์การเกษตรมีความต้องการเพิ่มสูงขึ้นอย่างต่อเนื่อง จากอานิสงส์การแพร่ระบาดของเชื้อไวรัสโควิด-19 ที่ทำให้คนส่วนใหญ่ย้ายกลับไปยังภูมิลำเนาเดิมเพื่อประกอบอาชีพในภาคการเกษตร
*ทิพยประกันภัย หรือ TIP แจ้งข่าวผ่านตลาดหลักทรัพย์ฯ ตั้ง บริษัท ทิพย กรุ๊ป โฮลดิ้งส์ จำกัด (มหาชน) หรือ TIPH ขึ้น โดย TIPH จะทำคำเสนอซื้อ หรือ Tender Offer หุ้นทั้งหมดของ TIP กับผู้ถือหุ้นของบริษัทฯ เพื่อแลกกับหุ้นที่ออกใหม่ของ TIPH ที่อัตราการแลกหุ้นเท่ากับ 1 หุ้นสามัญของ TIP ต่อ 1 หุ้นสามัญที่ออกใหม่ของ TIPH โดยจะเริ่มตั้งแต่วันที่ 24 มิถุนายน 2564 จนถึงวันที่ 30 สิงหาคม 2564 ระหว่างเวลา 9.00 น. ถึง 16.00 น. รวม 45 วัน (ทุกวันทำการ) ซึ่งการแลกหุ้นดังกล่าวจะไม่ได้เป็นไปโดยอัตโนมัติ โดยการแลกหุ้นจะเกิดขึ้นเฉพาะกรณีที่ผู้ถือหุ้นของ TIP ได้มีการ ตอบรับ คำเสนอซื้อหลักทรัพย์ หรือ Tender Offer แล้วเท่านั้น